Satyricon (band)

Bandoppstart

Bandet ble startet opp av Wargod og Exhurtum. Kort tid etter ble Lemarchand medlem. De startet som et death metal band under navnet «Eczema», og var inspirert av band som Cadaver, Carcass og Napalm Death. De spilte inn sin første demo Omnipotence  i 1991. Den hadde to spor og ble aldri utgitt. I 1991 bestemte de seg for å spille i black metal-sjangeren, skiftet navn til Satyricon og fikk Satyr som medlem. Etter den første demoen ble Exhurtum kastet ut av bandet, mens Wargod sluttet. Etter den andre demoen The Forest Is My Throne ble Lemarchand kastet ut av bandet. Etter denne andre offisielle demoen ble plateselskapet Fashion Records i Sverige interessert i kontrakt med dem, noe de fikk. Bandet var meget fornøyd med dette, spesielt fordi det på den tiden var veldig vanskelig for black metal-band å få platekontrakt.

Debutalbumet

Satyr skrev de aller fleste tekstene til debutalbumet Dark Medieval Times som ble utgitt på Satyricon sitt eget plateselskap Moonfog Productions. I begynnelsen skrev han med stor inspirasjon av middelalderen. Dette finner vi tydelig i tekstene.  Under innspillingen av albumet oppsto det en stans på grunn av dårlig økonomi. Det resulterte i at Satyr og Frost samlet sammen penger fra oppsparte midler og gjennom private lån. Satyr reiste etter dette til Grieghallen i Bergen, for å mikse albumet. Etter noen dager mente han at albumet kunne bli bedre mikset i det studioet han kom fra, og reiste tilbake igjen. Bandet hadde nå ikke noe plateselskap, derfor sendte de ut albumet til mange selskap. De fleste selskapene ønsket å gjøre endringer i albumet. Det var noe Satyr ikke ønsket, så han gikk aktivt ut og kom over plateselskapet Tatra Productions. Samtidig med dette var interessen for norsk black metal økende, og raskt etter utgivelsen av debutalbumet ble Satyricon sett på som en av de viktigste black metal-bandene i Norge. Da albumet ble utgitt var Satyr bare 18 år.

Senere album

Senere kom albumet The Shadowthrone. De valgte også å gi ut demoen The Forest Is My Throne på LP og senere CD, fordi interessen var så stor. Etter studioalbumet Nemesis Divina var det mange låter som ikke var blitt publisert. Det resulterte i EP-en Megiddo i 1997. 
I 2006 ble Now, Diabolical utgitt. Det kom på en annen plass på VG-lista, og blir sammen med Volcano fra 2002 sett på som gjennombruddet til bandet. Gruppen utgav sitt syvende album, The Age of Nero i november 2008.

Den første USA-turneen

I mars og april 2004 var Satyricon på turne i USA. Før turnéen fikk ikke trommeslager Frost visum og arbeids/oppholdstillatelse. Dette førte til at Trym Torson fra Zyklon og tidligere Emperor, spilte i stedet. Satyricon valgte å turnere sammen med bandet Morbid Angel. Under turnéen deres ble bussen stormet av et SWAT-team uten at det ble noen siktelse. Senere fikk de problemer med turnémanageren som forsvant midt i turnéen med alle pengene. Til tross for alt dette var plateselskapet fornøyd med resultatet. Byene Satyricon besøkte var blant annet Orlando, Atlanta, Baltimore, Saratoga, Worchester, New York, Philadelphia, Cleveland, Cincinnati og Hollywood.

Den andre USA-turneen

Satyricon ble seinere i 2004 invitert tilbake til USA til en turné med bandene Fear Factory og Machine Head, men det kunne de ikke på grunn av problemet med Frost sin arbeidstillatelse, samtidig som de skulle på Wacken Open Air i Tyskland 7. august.  I desember samme år reiste de på enda en USA-turné, med navnet «Return of the Antichrist». Det førte til sesongansettelsen av Joey Jordison fra bandet Slipknot. Omkring midten av turnéen ble to av de innleide gitaristene siktet for voldtekt i Toronto, noe som førte til at resten av turnéen ble avlyst. Frost og Satyr skrev en melding, her er et utdrag:  
«Vi har som resultat av at disse sitter anholdt i Toronto, blitt nødt til å kansellere resten av vår Nord-Amerika-turné. Dette beklager vi på det sterkeste på vegne av fansen, våre samarbeidspartnere og ikke minst gruppen selv»
Åtte dager senere ble en spillejobb avlyst fordi Satyricon skulle opptre på samme scene der tidligere turné-partnere i bandet Damageplan (under turneen Pantera) ble skutt på nattklubben Alrosa Villa i Columbus, Ohio.

Utmerkelser

Bandet har vunnet Alarmprisen 2001 i klassen beste konsert-band, Spellemannprisen 2002 i klassen metal for albumet Volcano, Alarmprisen 2003 i klassen metal for samme album, og klassen beste låt for «Fuel For Hatred» under samme utdeling. I 2011 fikk de Gammleng-prisen i klassen metal. De har også vært nominert til Spellemannprisen 2013 for Satyricon og Spellemannprisen 2017 for Deep Calleth Upon Deep, begge i klassen metal.
Bandet var på forsiden av Kerrang! i 2008, uke 44.